**PAUTA CORRECCIÓ procés selectiu d’un/a Integrador/a social, en règim de funcionari/ària interí/na de programa, grup de classificació C1, per desenvolupar el programa temporal “Servei de migració, acollida i vida digna”.**

**PREGUNTA n.1**

**Exposa els principis generals dels Serveis d’acollida, recollits a la Llei 10/2010, del 7 de maig, d'acollida de les persones immigrades i de les retornades a Catalunya. (4.9 punts)**

**RESPOSTA**

**Article 4. de la Llei 10/2010**

Els serveis d'acollida es regeixen pels principis generals següents:

**Primer. Accés**. L'acollida implica el dret d'accés als serveis, és a dir, l'accés de cada titular al conjunt de recursos, equipaments, projectes i programes, i també l'obligació correlativa de les administracions catalanes de garantir-hi l'accés a tothom en els termes establerts per aquesta llei.

**Segon. Promoció de l'autonomia i de la igualtat d'oportunitats.** Els serveis d'acollida es destinen a promoure l'autonomia personal i a afavorir la igualtat efectiva i l'equitat, amb l'eliminació de condicions o circumstàncies arbitràries.

**Tercer. Temporalitat.** L'acollida és un procés temporal la finalitat del qual és promoure l'autonomia personal i la igualtat d'oportunitats, motiu pel qual el dret d'accés pot ésser limitat a períodes concrets amb relació a l'inici de l'estada de l'usuari o usuària a Catalunya.

**Quart. Normalitat.** L'acollida s'ha de dur a terme per mitjà dels serveis, els recursos, els equipaments, els projectes i els programes ja existents, preferentment mitjançant les xarxes d'informació i de formació ordinàries. La creació d'estructures paral·leles ha de respondre exclusivament a la necessitat de donar una resposta específica a necessitats de caràcter temporal.

**Cinquè. Enfocaments diferenciats.** Els serveis d'acollida han d'admetre enfocaments diferenciats o especificitats que tinguin en compte l'heterogeneïtat dels titulars segons criteris d'edat, d'origen, de gènere, d'habilitats o de nivell formatiu.

**Sisè. Perspectiva de gènere.** Els serveis d'acollida han d'integrar la perspectiva de gènere com a eina d'anàlisi i de planificació.

**Setè. Promoció de la ciutadania.** Els serveis d'acollida han de difondre i promoure el coneixement dels drets i deures que la ciutadania té pel fet de formar part de la comunitat, i també fomentar-ne la participació i el compromís amb la societat.

7 apartats – 0.70 punts per apartat que es considera queda incorporat

**PREGUNTA n.2**

**Exposa els principis de gestió dels Serveis d’acollida, recollits a la Llei 10/2010, del 7 de maig, d'acollida de les persones immigrades i de les retornades a Catalunya. (4.8 punts)**

**RESPOSTA**

**Article 5. de la Llei 10/2010**

Els principis de gestió dels serveis d'acollida són els següents:

**Primer. Responsabilitat de les administracions i de tots els sectors socials**. Les administracions públiques catalanes i tots els sectors socials presten els serveis d'acollida en els termes que estableix aquesta llei.

**Segon. Transversalitat**. Els serveis d'acollida formen un servei integrat i segueixen criteris i línies de treball comuns.

**Tercer. Coordinació**. Les administracions públiques i les entitats privades han d'actuar coordinadament en la prestació dels serveis d'acollida.

**Quart. Subsidiarietat**. L'administració més propera a l'usuari o usuària ha de prestar els serveis d'acollida. Els nivells administratius d'àmbit superior se n'han de responsabilitzar en cas d'insuficiència o manca de resposta local.

**Cinquè. Territorialitat i diferenciació.** Els serveis d'acollida, sens perjudici del que disposa l'article 7.2, s'han de desplegar arreu del territori de Catalunya per mitjà de l'organització administrativa de la Generalitat, dels ens locals, dels agents socials i de les entitats privades. Els serveis han de tenir en compte també les diferents característiques demogràfiques, funcionals, organitzatives, de dimensió i de capacitat de gestió del territori de cada ens local.

**Sisè. Eficiència**. Les administracions públiques responsables dels serveis d'acollida han d'utilitzar eficientment els recursos, els equipaments, els projectes i els programes, i aprofitar els recursos existents i evitar duplicitats entre els prestadors dels serveis d'acollida en un mateix territori.

**Setè. Flexibilitat organitzativa**. Els serveis s'han d'organitzar amb prou flexibilitat per a atendre les necessitats dels titulars.

**Vuitè. Qualificació i especialització.** Els serveis han d'ésser prestats per persones que han de comptar amb la qualificació i l'especialització necessàries, que el desenvolupament reglamentari d'aquesta llei ha de detallar, tal com estableix l'article 17.

**Novè. Participació cívica.** El funcionament dels serveis d'acollida ha d'incorporar, en la programació, el seguiment i l'avaluació, la participació de la ciutadania i, en particular, la dels immigrats i els retornats. Especialment, cal impulsar la participació de les dones.

**Desè. Dotació pressupostària.** Comporta el compromís de dotar de recursos els serveis per a un bon desenvolupament.

**Onzè. Avaluació.** Els prestadors dels serveis d'acollida han d'establir processos de valoració de la qualitat i el funcionament dels serveis, dels circuits de derivació i de coordinació, i de l'impacte de la prestació en la promoció de l'autonomia personal dels usuaris.

**Dotzè. Protecció de dades de caràcter personal i protecció contra els actes discriminatoris.** Els titulars del dret d'accés als serveis tenen dret a la protecció de llurs dades de caràcter personal, i també a la protecció contra els actes discriminatoris derivats de la utilització de les dites dades o del funcionament dels serveis, d'acord amb la legislació en matèria de protecció de dades de caràcter personal, d'estrangeria i penal.

12 epígrafs- 0.40 punts per a cadascun dels que considerem incorporat.

**PREGUNTA n.3**

**Explica en quins àmbits han d’assolir coneixements bàsics i pràctics les persones participants a les formacions de coneixement de la societat catalana i el seu marc jurídic. (5.5 punts)**

**RESPOSTA**

**Article 11. de la Llei 10/2010**

**Coneixement de la societat catalana i del seu marc jurídic**

Els titulars del dret d'accés al servei de primera acollida han de poder assolir coneixements bàsics i pràctics en els àmbits següents:

**a)Els trets fonamentals de Catalunya, i del municipi d'empadronament i la corresponent comarca**, pel que fa als aspectes socials, de lleure, culturals, geogràfics i històrics i a la realitat sociolingüística, i també els trets fonamentals de l'Estat i de la Unió Europea.

**b)Els drets i deures fonamentals.**

**c) Els recursos públics i privats, i també els principals serveis públics i els deures i drets com a usuaris o potencials beneficiaris d'ajuts i prestacions.**

**d)El funcionament del sistema polític i administratiu,** incloent-hi les oportunitats de participació en la política i en la societat civil.

**e)Els coneixements necessaris per a l'accés i el manteniment de la regularitat administrativa necessària per a viure a Catalunya, especialment els coneixements derivats del règim d'estrangeria.**

5 epígrafs- 1.1 punts per a cadascun dels que considerem incorporat.

**PREGUNTA n.4**

**Cas pràctic: Exposa, de manera detallada, com assessoraries en el tràmit de reagrupament familiar d’un home de nacionalitat senegalesa que acudeixi al Servei d’Acollida i que té la voluntat de tramitar el visat per reagrupament per a la seva esposa i fill. Explica els passos administratius que haurà de fer, la documentació que haurà d’aportar per tal de poder obtenir un informe d’habitatge favorable, etc (4.8 punts)**

**RESPOSTA**

Per tal de puntuar la resposta, fa falta que la persona candidata exposi:

1. Que la proposta d’informe d’habitatge l’emet l’ajuntament on està empadronada la persona sol·licitant, prèvia sol·licitud..
2. Que la resolució de la sol·licitud l’envia la Generalitat de Catalunya via notificació a la persona sol·licitant; a petició de l’ajuntament via EACAT un cop analitzada la documentació i la proposta municipal.
3. Que l’arquitecte municipal rep la sol·licitud i fa una visita tècnica a l’habitatge, que inclou la revisió dels espais, mesuraments i subministraments.
4. Que la sol·licitud ha d’anar acompanyada del pagament de les taxes de la Generalitat (38.60€) i si n’hi ha, de taxes municipals.
5. Que la documentació a aportar per a l’emissió d’un informe favorable és:
6. NIE del sol·licitant
7. Passaport vigent del sol·licitant
8. Passaport vigent de la persona o persones a reagrupar
9. Volant de padró
10. Volant de convivència
11. Títol d’ocupació d’un habitatge (escriptura, contracte de lloguer o altres documents que acreditin la cessió d’ús).
12. Rebut del darrer pagament d’hipoteca o lloguer, si s’escau.
13. Última factura d’electricitat
14. Últim rebut d’electricitat degudament pagat.
15. Última factura d’aigua
16. Últim rebut d’aigua degudament pagat.
17. Opcional: contracte de treball i últimes sis nòmines.

16 epígrafs- 0.30 punts per a cadascun dels que considerem incorporat.

**PREGUNTA n.5 – obligatòria per desempat**

1.- Quin òrgan és l’encarregat de nomenar el gerent del Consell Comarcal?

1. El president.
2. La Comissió Permanent.
3. **El Ple.**
4. El Consell d’alcaldes.

2.- El Consell Comarcal gestiona les competències dels Serveis delegats segons:

1. La Diputació de Girona.
2. Els governs municipals i el govern de la Generalitat de Catalunya.
3. **Les lleis vigents, estatals i autonòmiques.**
4. Els municipis, alcaldes/ses i regidors/es que ho demanen.

3.- Són municipis de la Comarca de la Selva:

* 1. Arbúcies, Sant Hilari Sacalm, La Cellera de Ter, Riudellots de la Selva, Cassà de la Selva i Santa Coloma de Farners.
  2. Arbúcies, Maçanet de la Selva, Cassà de la Selva, Amer, Tossa de Mar i Santa Coloma de Farners.
  3. Arbúcies, Riudellots de la Selva, Cassà de la Selva, Maçanet de la Selva, Fogars de la Selva i Santa Coloma de Farners.
  4. **Arbúcies, Sant Hilari Sacalm, Anglès, Hostalric, Maçanet de la Selva i Santa Coloma de Farners.**

4.- L’objectiu del Servei de Migracions, Acollida i Vida Digna Compartida és:

* 1. **Oferir atenció, informació, assessorament, formació i orientació en matèria d’estrangeria.**
  2. Oferir assessorament familiar i suport emocional als nouvinguts.
  3. Gestionar els serveis pels immigrants extracomunitaris.
  4. Atendre els immigrants amb necessitats socioeconòmiques derivats pels Serveis Socials Bàsics.

5.- El Servei de Migracions, Acollida i Vida Digna Compartida s’adreça a:

* 1. **Les persones estrangeres migrades, sol·licitants d’asil o protecció subsidiària, apàtrides i retornades i les seves famílies.**
  2. Als ajuntaments de la comarca per avaluar el grau de discriminació municipal i emetre els informe d’estrangeria per a la Generalitat de Catalunya.
  3. Les persones migrades sense domicili que necessiten empadronar-se en habitatges compartits.
  4. Són certes totes les respostes anteriors.